รายงานการประชุม

คณะกรรมการจริยธรรมประจำสำนักงานปลัดกระทรวงมหาดไทย

ครั้งที่ 4/๒๕๕๙

ในวันศุกร์ที่ ๒๙ เมษายน ๒๕๕๙ เวลา ๑๓.๓๐ น.

ณ ห้องประชุม 3 อาคารศาลาว่าการกระทรวงมหาดไทย

ผู้เข้าประชุม

๑. นายสุดจิต นิมิตกุล ประธานกรรมการ

๒. นายปริญญา อุดมทรัพย์ กรรมการ

๓. นายประภาศ บุญยินดี กรรมการ

๔. นายประทีป กีรติเรขา กรรมการ

๕. นายชัชวาลย์ ฉายะบุตร กรรมการ

6. นางสาวดวงพร บุญครบ กรรมการ

7. นายณัฐพงศ์ ศิริชนะ หัวหน้ากลุ่มงานคุ้มครองจริยธรรม/เลขานุการ

ผู้ไม่เข้าประชุม

๑. นายกฤษฎา บุญราช กรรมการ (ติดราชการ)

ผู้เข้าร่วมประชุม

๑. นายธวัช สุวุฒิกุล ประธานกรรมการมูลนิธิ อนันต์ อนันตกูล

๒. นางบพิธฐ์ ภาษิต ผู้อำนวยการศูนย์ปฏิบัติการต่อต้านการทุจริต

๓. นายอภิชัย ชัยชมพู ผู้อำนวยการ สคบ.สดร.สป.

๔. นางรุ้งทอง จันทน์เสนะ แทนผู้อำนวยการ กจ.สป.

๕. นายภัทรพล ลักษณาวิบูลย์กุล แทนผู้อำนวยการ สน.สป.

6. นางสาวชนิภาพร คำศรี แทนผู้อำนวยการ ศปก.มท

๗. นางจารุวรรณ วรุณันต์ แทนผู้อำนวยการ สตร.สป.

8. นายธงชัย ทรัพย์สมิง นักวิเคราะห์นโยบายและแผนชำนาญการ

9. นางสาวมานิดา จินดามาตย์ นักวิเคราะห์นโยบายและแผนชำนาญการ

1๐. ร.ท.รัฐพล เพรียวพาณิชย์ นักวิเคราะห์นโยบายและแผนชำนาญการ

11. นางสาวนนทญา หงษ์รัตน์ นักวิเคราะห์นโยบายและแผนชำนาญการ

12. นางสาวทัศนีย์ เอี่ยมเอม เจ้าหน้าที่ธุรการชำนาญงาน

๑3. นางสาวจันจิรา เกตุมณี เจ้าหน้าที่วิเคราะห์นโยบายและแผน

๑4. นางสาวกมลชนก ประจวบลาภไพศาล เจ้าหน้าที่วิเคราะห์นโยบายและแผน

เริ่มประชุม เวลา ๑๓.๓๐ น.

เมื่อที่ประชุมพร้อม นายสุดจิต นิมิตกุล ประธานคณะกรรมการจริยธรรมประจำสำนักงานปลัดกระทรวงมหาดไทยเป็นประธานการประชุมและได้ดำเนินการประชุมตามระเบียบวาระ ดังนี้

/ระเบียบวาระที่ ๑…

- ๒ -

ระเบียบวาระที่ ๑ เรื่อง ประธานแจ้งให้ที่ประชุมทราบ

ประธาน ประธานได้รับเชิญให้เป็นวิทยากรในการบรรยายเกี่ยวกับเรื่องการส่งเสริมคุณธรรม จริยธรรมข้าราชการและเจ้าหน้าที่ในสังกัดกระทรวงมหาดไทย ตามงบประมาณที่ทางสำนักงาน ป.ป.ช. จัดสรรให้ทุกจังหวัดจัดทำโครงการในลักษณะบูรณาการการป้องกันปราบปรามการทุจริตและประพฤติมิชอบในภาครัฐ ผ่านกระทรวงมหาดไทย ประจำปีงบประมาณ พ.ศ. 2559 เมื่อวันศุกร์ที่ ๘ เมษายน ๒๕๕๙ ณ จังหวัดนราธิวาส

มติที่ประชุม รับทราบ

ระเบียบวาระที่ ๒ เรื่อง รับรองรายงานการประชุม ครั้งที่ ๓/๒๕๕9 เมื่อวันพฤหัสบดีที่ ๒๔ มีนาคม ๒๕๕๙

ผอ.ศปท. ฝ่ายเลขานุการได้จัดทำรายงานการประชุมฯ ครั้งที่ ๓/๒๕๕9 เมื่อวันพฤหัสบดีที่ ๒๔ มีนาคม 2559 มีทั้งหมด ๑๔ หน้า และได้จัดส่งให้คณะกรรมการฯ ได้พิจารณาตรวจสอบแล้ว โดยสรุปดังนี้

1. หน้าที่ 1 เป็นรายชื่อคณะกรรมการจริยธรรมฯ ที่เข้าประชุม และรายชื่อผู้แทนหน่วยงานเกี่ยวข้องที่เข้าร่วมประชุม
2. หน้าที่ 2 เป็นเรื่องรับรองรายงานการประชุม ครั้งที่ ๒/255๙ เมื่อวันศุกร์ที่ ๒๖ กุมภาพันธ์ 255๙ ซึ่งที่ประชุมฯ มีมติรับรองรายงานการประชุมฯ
3. หน้าที่ 3 – ๕ เรื่องเพื่อทราบ

๑) แนะนำตัวข้าราชการย้ายมาปฏิบัติหน้าที่ที่ศูนย์ปฏิบัติการต่อต้านการทุจริต รวม ๒ คน

๒) ผลคะแนนการประเมินคุณธรรมและความโปร่งใสในการดำเนินงานของหน่วยงานภาครัฐ (ITA) ประจำปีงบประมาณ พ.ศ. ๒๕๕๘ ของ สป.มท. ทุกกรมในสังกัด มท. และทุกจังหวัด (ศปท.)

๓) รายงานผลการสร้างมาตรฐานความโปร่งใสของส่วนราชการ ปี พ.ศ. ๒๕๕๙

1. หน้าที่ ๕ – 8 เรื่องผลการดำเนินการตามมติที่ประชุมคณะกรรมการฯ ครั้งที่ ๓/๒๕๕๙

๑) การปรับปรุงยุทธศาสตร์การส่งเสริมคุณธรรม จริยธรรม สำนักงานปลัดกระทรวงมหาดไทย (พ.ศ. ๒๕๕๙ – ๒๕๖๓) และแผนปฏิบัติการตามยุทธศาสตร์การส่งเสริมคุณธรรมจริยธรรม สำนักงานปลัดกระทรวงมหาดไทย ปีงบประมาณ พ.ศ. ๒๕๕๙ (ศปท.)

๒) การจัดส่งสรุปผลการดำเนินงานของคณะกรรมการจริยธรรมประจำสำนักงานปลัดกระทรวงมหาดไทย ประจำปีงบประมาณ พ.ศ. ๒๕๕๘ (ศปท.)

๓) รายงานข้อมูลจัดตั้งคณะกรรมการจริยธรรมประจำจังหวัด และการประชุมคณะกรรมการจริยธรรมประจำจังหวัด (ศปท.)

๔) กรณีศึกษาที่สำคัญเกี่ยวกับการปฏิบัติหน้าที่ตามประมวลจริยธรรมข้าราชการ พลเรือนของผู้บริหารกระทรวงมหาดไทย/ผู้ว่าราชการจังหวัด (มกราคม – มีนาคม 2559)

5. หน้า ๘ – ๑๓ เรื่องเพื่อพิจารณา จำนวน ๓ เรื่อง ได้แก่

1) กรณีศึกษาของกรรมการจริยธรรมฯ เสนอโดย ท่านปริญญา อุดมทรัพย์ เรื่อง งานยากที่ท้าทาย มุมข้าราชการ ซี ๑๒ จากหนังสือพิมพ์ไทยรัฐ ฉบับวันที่ ๑ มีนาคม ๒๕๕๙

2) การยกย่องผู้ใต้บังคับบัญชา (ที่ประชุมมติเห็นชอบให้เลื่อนออกไปพิจารณาในการประชุมคณะกรรมการจริยธรรมฯ ครั้งที่ ๔/2559)

/3) กรณีศึกษา…

- 3 -

3) กรณีศึกษาการบริหารงานตามประมวลจริยธรรมฯ ของผู้บริหาร มท. และ ผู้ว่าราชการจังหวัด จากหน่วยงานในสังกัดสำนักงานปลัดกระทรวงมหาดไทย

จึงเรียนมาเพื่อโปรดรับรองรายงานการประชุมคณะกรรมการจริยธรรมประจำสำนักงานปลัดกระทรวงมหาดไทย ครั้งที่ ๓/๒๕๕9 เมื่อวันพฤหัสบดีที่ ๒๔ เมษายน 2559

มติที่ประชุม รับรองรายงานการประชุมคณะกรรมการจริยธรรมประจำสำนักงานปลัดกระทรวงมหาดไทย ครั้งที่ ๓/๒๕๕9 เมื่อวันพฤหัสบดีที่ ๒๔ เมษายน 2559

ระเบียบวาระที่ ๓ เรื่อง เพื่อทราบ

3.๑ การประชุมคณะทำงานการจัดทำมาตรฐานความโปร่งใสของสำนักงานปลัดกระทรวงมหาดไทย ปี พ.ศ. ๒๕๕๙ การมอบหมายภารกิจการจัดทำรายงานผลการสร้างมาตรฐานความโปร่งใสของส่วนราชการ ปี พ.ศ. ๒๕๕๙ เมื่อวันอังคารที่ ๑๙ เมษายน ๒๕๕๙ ณ ห้องประชุม ๒ อาคารศาลาว่าการกระทรวงมหาดไทย

ผอ.ศปท. สำนักงาน ก.พ. แจ้งขอเชิญชวนสำนักงานปลัดกระทรวงมหาดไทย รายงานผลการสร้างมาตรฐานความโปร่งใสของส่วนราชการ ปี พ.ศ. 2559 โดยผ่านการพิจารณาจากคณะกรรมการประเมินผล และส่งรายงานผลการสร้างมาตรฐานความโปร่งใสไปยังสำนักงาน ก.พ. ภายในวันศุกร์ที่ ๓๐ มิถุนายน ๒๕๕๙ และเพื่อให้การรายงานผลการสร้างมาตรฐานความโปร่งใสของสำนักงานปลัดกระทรวงมหาดไทย พ.ศ. 2559 เป็นไปด้วยความเรียบร้อยตามกรอบเวลาที่กำหนด จึงได้จัดประชุมคณะทำงานจัดทำมาตรฐานความโปร่งใสของสำนักงานปลัดกระทรวงมหาดไทย ปี พ.ศ. 2559 เพื่อพิจารณากำหนดแนวทางและกำหนดหน่วยงานที่จะต้องรับผิดชอบ และดำเนินการตามองค์ประกอบการประเมิน ในวันอังคารที่ ๑๙ เมษายน 2559 เวลา 13.30 น. ณ ห้องประชุม ๒ อาคารศาลาว่าการกระทรวงมหาดไทย ซึ่งฝ่ายเลขานุการได้ตรวจสอบเกณฑ์การพิจารณามาตรฐานความโปร่งใสของสำนักงาน ก.พ. ในปี พ.ศ. 2558 และปี 2559 แล้ว เหมือนกันไม่มีการเปลี่ยนแปลง และได้สอบถามศูนย์ส่งเสริมจริยธรรม สำนักงาน ก.พ. ซึ่งรับผิดชอบการจัดทำรายงานผลการสร้างมาตรฐานความโปร่งใสแล้ว สำหรับการมอบหมายภารกิจการจัดทำมาตรฐานความโปร่งใสฯ ปี 2559 ฝ่ายเลขานุการได้จัดทำตารางมอบหมายภารกิจให้สำนัก/กอง ที่เกี่ยวข้องโดยเกณฑ์การประเมินมิติที่ ๒, ๓ และ ๔ ยังคงเป็นหน่วยงานตามเกณฑ์การประเมินในปี พ.ศ. 2558 ส่วนเกณฑ์การประเมินในมิติที่ ๑ เนื่องจากกฎกระทรวง จัดตั้ง ศปท. เป็นหน่วยงานที่รับผิดชอบงานขึ้นตรงต่อปลัดกระทรวงมหาดไทยชัดเจนแล้ว จึงมอบหมายให้ ศปท. รับผิดชอบการดำเนินการรายละเอียดตามตาราง : หน่วยงานที่รับผิดชอบมิติและแต่ละตัวชี้วัดการสร้างมาตรฐานความโปร่งใสของ สป.มท. ประจำปี พ.ศ. 2559 มติที่ประชุม เห็นชอบตามที่ฝ่ายเลขานุการเสนอ และสำนัก/กอง ที่รับผิดชอบจะได้จัดทำแบบรายงานและส่งแบบรายงานพร้อมเอกสารประกอบให้ ศปท. ภายในวันที่ ๓๑ พฤษภาคม 2559 เพื่อจะได้รวบรวมเสนอคณะกรรมการประเมินผลการจัดทำมาตรฐานความโปร่งใสของสำนักงาน ปลัดกระทรวงมหาดไทย โดยมีรองปลัดกระทรวงมหาดไทย ผู้รับผิดชอบด้านการบริหารงานบุคคลเป็นประธาน คณะกรรมการฯ พิจารณาต่อไป

จึงเสนอที่ประชุมเพื่อโปรดทราบ

มติที่ประชุม รับทราบ

/ระเบียบวาระที่ 4…

- 4 -

ระเบียบวาระที่ ๔ เรื่อง ผลการดำเนินการตามมติที่ประชุมคณะกรรมการฯ ครั้งที่ 2/๒๕๕9

๔.๑ กรณีศึกษาที่สำคัญเกี่ยวกับการปฏิบัติหน้าที่ตามประมวลจริยธรรมข้าราชการ พลเรือนของผู้บริหารกระทรวงมหาดไทย/ผู้ว่าราชการจังหวัด (มกราคม – มีนาคม 2559)

ผอ.ศปท. กรณีศึกษาที่สำคัญเกี่ยวกับการปฏิบัติหน้าที่ตามประมวลจริยธรรมข้าราชการพลเรือนของผู้บริหารกระทรวงมหาดไทย/ผู้ว่าราชการจังหวัด (มกราคม – มีนาคม ๒๕๕๙) โดยนายปริญญา อุดมทรัพย์ กรรมการจริยธรรมประจำสำนักงานปลัดกระทรวงมหาดไทย ได้เสนอกรณีตัวอย่างปฏิบัติตามประมวลจริยธรรมของเจ้าหน้าที่สำนักงานปลัดกระทรวงมหาดไทย รวม 9 เรื่อง ศูนย์ปฏิบัติการกระทรวงมหาดไทยเสนอ ๓ เรื่อง กองสารนิเทศเสนอ ๓ เรื่อง รวมทั้งหมด 15 เรื่อง ฝ่ายเลขานุการได้นำข้อมูลดังกล่าวมาจัดทำเป็นตารางสรุป โดยมีการอธิบายในแต่ละประเด็นว่าสอดคล้องตามประมวลจริยธรรมในข้อใด คณะกรรมการจริยธรรมประจำสำนักงานปลัดกระทรวงมหาดไทย เห็นชอบตามที่ ศปท.มท. เสนอ และได้นำเรียนปลัดกระทรวงมหาดไทย เพื่อโปรดพิจารณา ลงนามหนังสือแจ้งเวียนให้หน่ายงานระดับกรม/ทุกจังหวัด ได้รับทราบเพื่อใช้เป็นแนวทางในการปฏิบัติราชการต่อไป (อยู่ระหว่างนำเสนอ ปมท. ลงนาม)

จึงเรียนมาเพื่อโปรดทราบ

นายประทีปฯ มีข้อเสนอแนะว่าการทำหนังสือแจ้งเวียนให้หน่วยงานระดับกรม/ทุกจังหวัด ได้รับทราบเพื่อใช้เป็นแนวทางในการปฏิบัติราชการนั้นเป็นเรื่องที่ดี ซึ่งเป็นการสะท้อนให้เห็นถึงความเอาใจใส่ของคณะกรรมการจริยธรรมประจำสำนักงานปลัดกระทรวงมหาดไทยในด้านการส่งเสริมและสนับสนุนให้หน่วยงานในสังกัดดำเนินการด้านการส่งเสริมคุณธรรม จริยธรรมอย่างจริงจัง

ประธาน อยากทราบว่าในส่วนของงานด้านการส่งเสริมคุณธรรม จริยธรรมประจำจังหวัด มีกลุ่มงานใดเป็นผู้รับผิดชอบ และการจัดส่งกรณีศึกษาให้ทางจังหวัดได้ใช้ประโยชน์มีการรายงานผลการดำเนินการให้กระทรวงมหาดไทยได้รับทราบผลสะท้อนกลับมาหรือไม่

ผอ.ศปท. รายงานให้ที่ประชุมฯ ทราบว่าในส่วนของงานด้านการส่งเสริมคุณธรรม จริยธรรมประจำจังหวัด มีกลุ่มบริหารทรัพยากรบุคคลสำนักงานจังหวัดของแต่ละจังหวัดเป็นผู้รับผิดชอบ ซึ่งทางกลุ่มบริหารทรัพยากรบุคคลได้มีการสร้างกลุ่มไลน์เพื่อเป็นช่องทางในการพูดคุยแลกเปลี่ยนข้อมูลซึ่งกันและกัน โดย ผอ.ศปท. ได้ร่วมเป็นหนึ่งในสมาชิกกลุ่มด้วย ทำให้ทราบว่าตอนนี้ทางกลุ่มบริหารทรัพยากรบุคคลค่อนข้างที่จะขาดขวัญและกำลังใจในการปฏิบัติงาน สืบเนื่องจากมีการเผยแพร่ของกรอบพิจารณาปรับโครงสร้างสำนักงานจังหวัดใหม่ ส่งผลให้กลุ่มบริหารทรัพยากรบุคคลมีบุคลากรปฏิบัติงานเพียง 2 คน คือ หัวหน้ากลุ่มงานฯ และนักทรัพยากรบุคคล แต่ได้รับมอบหมายภารกิจที่เพิ่มมากขึ้น เช่น งานด้านการส่งเสริมคุณธรรม จริยธรรม, งานศูนย์ปฏิบัติการต่อต้าน การทุจริตจังหวัด (ศปท.จ.), Roadmap การต่อต้านการทุจริตฯ, คำรับรองปฏิบัติราชการ, เรื่องร้องเรียนเจ้าหน้าที่ของรัฐที่อยู่ในอำนาจผู้ว่าราชการจังหวัด, งาน PMQA, งาน อ.ก.พ. จังหวัด และงาน ก.ธ.จ. เป็นต้น ในเรื่องนี้จึงทำให้ข้าราชการ/เจ้าหน้าที่ ในกลุ่มบริหารทรัพยากรบุคคลเกิดความความกังวลว่าบุคคลากรไม่เพียงพอต่อภาระงานที่ได้รับมอบหมาย และสป.มท. ไม่ได้ดูแลและให้ความสนใจ

/นายประทีปฯ…

- 5 -

นายประทีปฯ ขอให้ฝ่ายเลขานุการนำเสนอข้อมูลเรื่องความกังวลของกลุ่มบริหารทรัพยากรบุคคลสำนักงานจังหวัด เสนอปลัดกระทรวงมหาดไทยเพื่อโปรดทราบและพิจารณาต่อไป เนื่องจากกรณีนี้เป็นเรื่อง ขวัญกำลังใจของข้าราชการในสังกัดสำนักงานปลัดกระทรวงมหาดไทยที่ปฏิบัติงานอยู่ในส่วนภูมิภาคโดยตรง

มติที่ประชุม รับทราบ และเห็นชอบตามที่นายประทีปฯ เสนอ

4.2 กรณีศึกษาของกรรมการจริยธรรมฯ ท่านปริญญา อุดมทรัพย์ เสนอ “งานยากที่ท้าทาย” มุมข้าราชการ ซี ๑๒ จากหนังสือพิมพ์ไทยรัฐ ฉบับวันที่ ๑ มีนาคม ๒๕๕๙

ผอ.ศปท. ตามที่หนังสือพิมพ์ไทยรัฐ ฉบับวันที่ ๑ มีนาคม ๒๕๕๙ คอลัมน์ มุมข้าราชการ ซี 12 ได้เผยแพร่การดำเนินงานของคณะกรรมการจริยธรรมระดับจังหวัด กรม และกระทรวง ในการขับเคลื่อนจริยธรรมของคณะกรรมการจริยธรรมประจำส่วนราชการที่จัดตั้งขึ้นตามประมวลจริยธรรมข้าราชการพลเรือน โดยศูนย์ส่งเสริมจริยธรรม สำนักงาน ก.พ. และ อ.ก.พ. วิสามัญเกี่ยวกับการส่งเสริมจริยธรรม เพื่อราชการใสสะอาด ได้จัดโครงการสัมมนาเชิงปฏิบัติการเพื่อเสริมสร้างความเข้มแข็งให้กับคณะกรรมการจริยธรรมดังกล่าว และสร้างความเป็นมืออาชีพด้านจริยธรรมให้กับเจ้าหน้าที่ผู้ปฏิบัติงาน โดยเจาะไปทีละกลุ่มจังหวัดตามความพร้อมและความเหมาะสม คณะกรรมการจริยธรรมฯ มีมติเห็นชอบตามที่ท่านปริญญาเสนอ และมอบหมายให้ฝ่ายเลขานุการ นำเรียนปลัดกระทรวงมหาดไทยเพื่อพิจารณาแจ้งขอบคุณบรรณาธิการหนังสือพิมพ์ไทยรัฐ โดยซี 12 และมอบหนังสือสรุปผลการดำเนินงานของคณะกรรมการจริยธรรมประจำสำนักงานปลัดกระทรวงมหาดไทย ประจำปีงบประมาณ พ.ศ. 2558 เพื่อเป็นการเผยแพร่และสร้างภาพลักษณ์ที่ดีแก่ข้าราชการ และเจ้าหน้าที่ในสังกัดกระทรวงมหาดไทยให้บุคคลทั่วไปได้รับทราบ (อยู่ระหว่างนำเสนอ ปมท.)

มติที่ประชุม รับทราบ

ระเบียบวาระที่ ๕ เรื่อง เพื่อพิจารณา

๕.๑ การยกย่องผู้ใต้บังคับบัญชา

ผอ.ศปท. ท่านปริญญา อุดมทรัพย์ กรรมการผู้ทรงคุณวุฒิ ได้เสนอแนวทางดำเนินการต่อท่านประธานกรรมการจริยธรรมประจำสำนักงานปลัดกระทรวงมหาดไทย ตามประมวลจริยธรรม ข้อ ๑๕(๑) คณะกรรมการจริยธรรมมีหน้าที่ให้คำแนะนำในการใช้ประมวลในส่วนราชการ ซึ่งท่านเห็นว่า “การยกย่องข้าราชการที่เป็นแบบอย่างที่ดี” จึงเสนอให้ สป.มท. ดำเนินการต่อไป ดังนี้

๑. ประกาศยกย่องข้าราชการแบบอย่างทางจริยธรรม หรือ “ข้าราชการผู้มีจริยธรรม” ทุกปี ในเดือนมีนาคม โดยเสนอว่าควรดำเนินการ ดังนี้

1.1 ในปีแรกอาจขอให้ทุกกอง สำนัก พิจารณากันเอง ให้ได้กอง สำนัก ละ ๑ คน เพื่อเป็นตัวแบบ

1.2 สำหรับการประเมินอาจใช้ตัวชี้วัดเพียง ๔ ตัว จาก ๑๐ ตัว ตามประมวล ข้อ ๓ – ๑๒ โดยเน้นตัวที่ไม่ซับซ้อน เช่น

/1. แยกเรื่อง…

- 6 -

๑. แยกเรื่องส่วนตัวออกจากหน้าที่ (ข้อ ๕)

๒. ปฏิบัติตามรัฐธรรมนูญ (ข้อ ๗)

๓. เป็นกลางทางการเมือง (ข้อ ๘)

๔. มุ่งผลสัมฤทธิ์ (ข้อ ๑๐)

2. การประเมินตนเองของผู้บริหาร/ข้าราชการ สป.มท.

โดยท่านปริญญาฯ ได้กรุณาจัดทำร่างแบบประเมินการปฏิบัติตามประมวลจริยธรรมมาด้วยพร้อมนี้ จึงเสนอให้คณะกรรมการฯ ได้พิจารณาต่อไป

นายปริญญาฯ มีข้อสังเกตว่าการชมเชยผู้ใต้บังคับบัญชานั้นเป็นเรื่องยาก แต่เป็นหน้าที่ของคณะกรรมการจริยธรรมฯ ที่จะต้องผลักดันให้เกิดขึ้น และเสนอแนะให้การประเมินดังกล่าวควรจะเป็นไปในลักษณะของการประเมินตนเอง โดยมีวัตถุประสงค์คือต้องการทดสอบว่ากลุ่มผู้บริหารมีความเข้าใจประมวลจริยธรรมข้าราชการพลเรือนหรือไม่ เพื่อนำไปขยายผลต่อไป

นายประภาศฯ สนับสนุนให้การคัดเลือกข้าราชการทุกระดับ การเขียนวิสัยทัศน์ หรือแม้แต่การออกข้อสอบต่าง ๆ ควรสอดแทรกเรื่องคุณธรรม จริยธรรมเข้าไปด้วยทุกครั้ง และเห็นด้วยกับที่ท่านปริญญาฯ เสนอข้างต้น เพื่อต้องการให้ผู้บริหารทุกระดับ/ข้าราชการ สนใจและประเมินตนเองตามประมวลจริยธรรมข้าราชการพลเรือนมากขึ้น

นายประทีปฯ เสนอให้กำหนดวัตถุประสงค์เพิ่มเติมว่าการประเมินนี้ทำเพื่ออะไร แล้วเกิดประโยชน์อย่างไร เพื่อให้ผู้ประเมินมีความเข้าใจที่ชัดเจนมากขึ้น

นายประภาศฯ มีข้อเสนอแนะประเด็นที่ระบุว่าในปีแรกอาจขอให้ทุกกอง/สำนัก พิจารณากันเองให้ได้กอง/สำนัก ละ 1 คน จึงเสนอว่าการประเมินยกย่องข้าราชการไม่จำเป็นต้องมีการพิจารณาคัดเลือกให้ได้ทุกปี ในปีนั้นอาจจะมีหรือไม่มีก็ได้

นายณัฐพงศ์ฯ เสนอให้ ศปท.มท. หารูปแบบที่เหมาะสมและเป็นรูปธรรม โดยทดลองนำร่องเริ่มจากส่วนกลางก่อนแล้วจึงค่อยขยายไปสู่ส่วนภูมิภาค หรือในส่วนของภูมิภาคอยากให้เริ่มจากที่ทำการปกครองจังหวัด หรือสำนักงานจังหวัดเป็นแห่งแรก เช่น การยกย่องข้าราชการที่เป็นแบบอย่างที่ดีในด้านของข้าราชการที่มี จิตบริการ เป็นต้น

นายธวัชฯ เห็นด้วยกับคณะกรรมการจริยธรรมประจำสำนักงานปลัดกระทรวงมหาดไทย ในการจัดทำโครงการ “การยกย่องข้าราชการที่เป็นแบบอย่างที่ดี”เนื่องจากเป็นการส่งเสริมให้คนดีเข้ามาปกครองบ้านเมือง และที่สำคัญเป็นการสนองพระราชดำริของพระบาทสมเด็จพระเจ้าอยู่หัว

มติที่ประชุม ๑. เห็นชอบตามที่นายปริญญา อุดมทรัพย์ กรรมการผู้ทรงคุณวุฒิ ได้เสนอแนวทางดำเนินการ “การยกย่องข้าราชการที่เป็นแบบอย่างที่ดี”

2. มอบหมายให้ฝ่ายเลขานุการหารูปแบบการจัดทำโครงการ “การยกย่องข้าราชการที่เป็นแบบอย่างที่ดี” ให้มีความเหมาะสมและเป็นรูปธรรม มาเสนอในที่ประชุมฯ ครั้งต่อไป

/3. มอบหมาย…

- 7 -

3. มอบหมายให้ฝ่ายเลขานุการกำหนดวัตถุประสงค์ของการประเมินตนเองให้มีความชัดเจนมากขึ้น เพื่อสร้างความเข้าใจต่อผู้ทำแบบประเมิน

๕.๒ การสร้างความร่วมมือในระดับจังหวัดในการป้องกันและปราบปรามการทุจริตฯ โดยการ “ไม่ให้ ไม่รับ”/ ไม่ให้เกิด “การฮั้วประมูลในทุกกรณี”

ผอ.ศปท. ในคราวประชุม เรื่อง แผนการดำเนินงานและการใช้จ่ายงบประมาณรายจ่ายประจำปีงบประมาณ พ.ศ. ๒๕๕๙ ของหน่วยงานในสังกัดสำนักงานปลัดกระทรวงมหาดไทย ครั้งที่ ๒/๒๕๕๙ เมื่อวันที่ ๑๑ เมษายน ๒๕๕๙ ปลัดกระทรวงมหาดไทย มีความห่วงกังวลที่ข้าราชการสังกัดกระทรวงมหาดไทย เช่น ผู้ว่าราชการจังหวัด นายอำเภอ และผู้บริหารองค์กรปกครองส่วนท้องถิ่น ถูกร้องเรียนเกี่ยวกับการทุจริตและประพฤติมิชอบ และภายหลังประธาน คสช. ใช้อำนาจตามมาตรา ๔๔ ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. ๒๕๕๗ ให้พ้นจากตำแหน่ง ซึ่งส่งผลกระทบต่อภาพลักษณ์ความโปร่งในของกระทรวงมหาดไทย จึงมอบหมายให้ศูนย์ปฏิบัติการต่อต้านการทุจริต กำหนดวิธีให้ผู้ว่าราชการจังหวัด นายอำเภอ ผู้บริหารองค์กรปกครองส่วนท้องถิ่นร่วมกับภาคเอกชนในจังหวัด เช่น สภาหอการค้าจังหวัด สภาอุตสาหกรรมจังหวัด ประธานชมรมธนาคารจังหวัด และกลุ่มผู้ประกอบการก่อสร้าง เป็นต้น สร้างความร่วมมือกันในการป้องกันและปรามปรามการทุจริตฯ โดยการ “ไม่ให้ ไม่รับ”/ ร่วมกันดำเนินการไม่ให้เกิด “การฮั้วประมูลงานในทุกกรณี” เพื่อสร้างให้เป็นจังหวัดใสสะอาด อำเภอใสสะอาด และองค์กรปกครองส่วนท้องถิ่นใสสะอาด เหมือนเช่นเดียวกับกรณีที่กระทรวงสาธารณสุขดำเนินการโครงการโรงพยาบาลคุณธรรม

จึงเสนอมาเพื่อขอรับคำแนะนำถึงวิธีการดำเนินการเพื่อให้สามารถดำเนินการตาม ข้อห่วงใยของปลัดกระทรวงมหาดไทยได้อย่างเป็นรูปธรรมและชัดเจนต่อไป

นายณัฐพงศ์ฯ นโยบายของปลัดกระทรวงมหาดไทยคือทำอย่างไรให้มหาดไทยให้ใสสะอาด ในปีงบประมาณ 2559 ทุกจังหวัดได้รับการสนับสนุนงบประมาณแบบบูรณาการเพื่อดำเนินโครงการด้านการจัดอบรมป้องกันและปราบปรามการทุจริต แต่โครงการดังกล่าวยังไม่ตอบโจทย์เท่าที่ควรว่าจัดอบรมไปแล้วผู้อบรมได้ประโยชน์อะไร และจะสามารถป้องกันไม่ให้เกิดการทุจริตได้อย่างไร ดั้งนั้นต้องหาวิธีการ/มาตรการ ที่สามารถปลูกจิตสำนึกที่ดีให้กับผู้ที่ปฏิบัติหน้าที่ได้อย่างชัดเจนและเป็นรูปธรรม

จึงขอความกรุณาจากคณะกรรมการผู้ทรงคุณวุฒิช่วยให้คำแนะนำ เพื่อเป็นแนวทางในการดำเนินงานต่อไป

นายปริญญาฯ เห็นด้วยกับข้อเสนอของนายณัฐพงศ์ฯ โดยในการให้คำแนะนำของคณะกรรมการจริยธรรมฯ ควรจะได้มาร่วมพิจารณากันว่าผลสัมฤทธิ์ที่เป็นรูปธรรมตามคาดหวังนั้นควรจะเป็นไปในทิศทางใด

นายประทีปฯ เห็นด้วยกับข้อเสนอของนายณัฐพงศ์ฯ และให้ข้อคิดเห็นเกี่ยวกับปัญหาที่เกิดขึ้นต่าง ๆ ว่าขึ้นอยู่ที่จิตใต้สำนึกของแต่ละบุคคล เปรียบเสมือนกระดาษที่อาจจะมีบางจุดที่เปื้อนดำ ซึ่งเป็นส่วนน้อย แต่อย่างไรก็ตามยังเชื่อว่าถ้าทุกคนมีหิริโอตัปปะ คือ มีความเกรงกลัวต่อบาป ปัญหาเหล่านี้ก็จะไม่เกิดขึ้น

/นายประภาศฯ…

- 8 -

นายประภาศฯ ให้ข้อคิดเห็นว่าการปลูกฝังเรื่องคุณธรรม จริยธรรม เป็นเรื่องที่ละเอียดอ่อน ต้องใช้เวลา และต้องมีมาตรการเสริมสร้างเข้าไปร่วมด้วย เช่น ในเรื่องของระเบียบวัสดุ การป้องกันไม่ให้เกิดการฮั้วประมูลงาน การไม่ให้ ไม่รับ โดยได้เสนอแนะไว้ ดังนี้

๑. กรณีการติดประกาศ ไม่จำเป็นต้องติดประกาศเพียง ๒-3 แห่งตามที่ระเบียบวัสดุกำหนดไว้เท่านั้น ควรอนุญาตให้ติดประกาศได้ตามสถานที่ทั่วไปที่ประชาชนสามารถมองเห็นได้ชัดเจน เช่น โรงเรียน โรงพยาบาล หรือสถานีข่าวต่าง ๆ เป็นต้น

๒. มีการถ่ายภาพ ก่อน-หลัง จัดทำโครงการ โดยให้ชาวบ้านที่อาศัยอยู่ในบริเวณนั้นลงชื่อเพื่อเป็นการรับรองว่าเป็นโครงการที่เกิดขึ้นจริง และหลังจากดำเนินการแล้วมีการเปลี่ยนแปลงอย่างไรบ้าง

๓. ควรมีการเปิดเผยสัญญาจ้างให้สาธารณชนได้รับทราบโดยทั่วกัน และการประกันสัญญาจ้างควรเป็นไปตามอายุมาตรฐานของการก่อสร้างแต่ละประเภท

หลักสำคัญคือผู้บริหารกระทรวงมหาดไทยต้องมีการกำหนดมาตรการที่ชัดเจน เพื่อแสดงให้เห็นถึงความเอาใจใส่และจริงจังต่อการแก้ไขปัญหา

ประธานฯ ให้ข้อเสนอแนะว่าปัจจุบันการตรวจสอบโครงการต่าง ๆ ขาดการติดตามประเมินผล ที่ชัดเจน ดังนั้นควรมีการจัดตั้งคณะทำงานฯ ติดตามประเมินผลเพื่อแก้ไขปัญหาดังกล่าว

มติที่ประชุม เห็นชอบ และมอบหมายให้ฝ่ายเลขานุการนำข้อเสนอแนะของคณะกรรมการจริยธรรมฯ และหลักเกณฑ์ที่กระทรวงมหาดไทยใช้ดำเนินโครงการพัฒนาตำบลละ ๕ ล้านบาท มาประมวลเพื่อใช้เป็นแนวทางในการดำเนินงานของผู้ว่าราชการจังหวัด นายอำเภอ และผู้บริหารองค์ปกครองส่วนท้องถิ่น ในการป้องกันมิให้เกิดการทุจริตและประพฤติมิชอบจากการบริหารงานที่อยู่ในความรับผิดชอบ

๕.๓ การพัฒนาศักยภาพคณะกรรมการจริยธรรมประจำจังหวัด

ผอ.ศปท. ตามที่ท่านประธานกรรมการจริยธรรมประจำสำนักงานปลัดกระทรวงมหาดไทย ได้มีข้อแนะนำในคราวประชุมฯ ครั้งที่ 3/2559 เมื่อวันที่ 24 มีนาคม 2559 ว่าเพื่อให้คณะกรรมการจริยธรรมประจำจังหวัดมีการดำเนินงานที่เป็นรูปธรรม ต่อเนื่อง และมีเครือข่ายการดำเนินการด้านการส่งเสริมและคุ้มครองจริยธรรม จึงเสนอให้มีการจัดสัมมนาในลักษณะของกิจกรรมสัญจรสำหรับคณะกรรมการจริยธรรมประจำจังหวัดขึ้น ฝ่ายเลขานุการได้ตรวจสอบผลการเบิกจ่ายงบประมาณในลักษณะบูรณาการการป้องกันปราบปรามการทุจริตและประพฤติมิชอบในภาครัฐของกระทรวงมหาดไทย ประจำปีงบประมาณ พ.ศ. 2559 ซึ่งได้จัดสรรให้จังหวัดต่าง ๆ รวม ๑๗๗ โครงการ งบประมาณรวม ๔๔,๔๖๐,๐๐๐ บาท พบว่ามีโครงการที่ดำเนินการแล้วเสร็จ จำนวน 113 โครงการ โดยมี 28 โครงการที่มีงบประมาณเหลือจ่ายประมาณ 1,200,000 บาท

ฝ่ายเลขานุการจึงได้หารือกับนายณัฐพงศ์ ศิริชนะ รองปลัดกระทรวงมหาดไทย (บ) แล้ว ให้ตรวจสอบระเบียบที่เกี่ยวข้อง และได้ประสานกับกองคลัง สป. แล้ว แจ้งว่าจะสามารถโอนกลับงบประมาณที่เหลือจากการดำเนินโครงการของจังหวัดต่าง ๆ มาเพื่อให้สำนักงานปลัดกระทรวงมหาดไทยจัดสัมมนาในลักษณะ ของกิจกรรมสัญจรสำหรับคณะกรรมการจริยธรรมประจำจังหวัดได้ ซึ่งการดำเนินการต้องมีวัตถุประสงค์ และเป้าหมายที่ชัดเจน ฝ่ายเลขานุการจึงขอหารือที่ประชุมฯ ในรายละเอียดดังนี้

รูปแบบที่ 1 การจัดสัมมนาที่กรุงเทพฯ 1 ครั้ง

/1. กลุ่มผู้เข้า…

- 9 -

๑. กลุ่มผู้เข้าร่วมสัมมนา ประกอบด้วย ประธานและกรรมการจริยธรรมผู้ทรงคุณวุฒิทุกจังหวัด รวมจังหวัดละ ๓ คน ค่าใช้จ่ายประมาณ ๑,๖๓๕,๐๐๐ บาท

๒. หรือกลุ่มผู้เข้าร่วมสัมมนา ประกอบด้วย ประธานคณะกรรมการ และเลขานุการ รวมจังหวัดละ ๒ คน ค่าใช้จ่ายประมาณ ๑,๑๑๕,๖๐๐ บาท

๓. สาระสำคัญที่จะจัดสัมมนา ประกอบด้วยการแลกเปลี่ยนประสบการณ์การทำงานและกรณีศึกษาที่น่าสนใจเกี่ยวกับการปฏิบัติตามประมวลจริยธรรม .... เป็นต้น

๔. สถานที่/ห้วงเวลาที่จะจัดสัมมนา ประกอบด้วย โรงแรมในกรุงเทพฯ จัดช่วงเดือน.......

รูปแบบที่ 2 การจัดสัมมนา 4 ภาค ภาคละ 1 ครั้ง

๑. กลุ่มผู้เข้าร่วมสัมมนา ประกอบด้วย ประธานและกรรมการจริยธรรมผู้ทรงคุณวุฒิทุกจังหวัด รวมจังหวัดละ ๓ คน ค่าใช้จ่ายประมาณ ๑,๑๙๑,๖๐๐ บาท

๒. หรือกลุ่มผู้เข้าร่วมสัมมนา ประกอบด้วย ประธาน/เลขานุการ/เจ้าหน้าที่ผู้รับผิดชอบงานคุ้มครองจริยธรรม รวมจังหวัดละ ๓ คน

๓. สาระสำคัญที่จะจัดสัมมนา ประกอบด้วยการแลกเปลี่ยนประสบการณ์การทำงานและกรณีศึกษาที่น่าสนใจเกี่ยวกับการปฏิบัติตามประมวลจริยธรรม .... เป็นต้น

๔. สถานที่/ห้วงเวลาที่จะจัดสัมมนา ประกอบด้วย

|  |  |  |
| --- | --- | --- |
| **ครั้งที่** | **ห้วงเวลา** | **สถานที่** |
| 1 | เดือน..... | ภาคเหนือ โรงแรม….. |
| 2 | เดือน..... | ภาคตะวันออกเฉียงเหนือ โรงแรม….. |
| 3 | เดือน..... | ภาคกลาง โรงแรม….. |
| 4 | เดือน..... | ภาคใต้ โรงแรม….. |

จึงเรียนมาเพื่อโปรดพิจารณา

นายณัฐพงศ์ฯ ในส่วนของกระทรวงมหาดไทยยินดีสนับสนุนการพัฒนาศักยภาพคณะกรรมการจริยธรรมประจำจังหวัด ซึ่งหากงบประมาณไม่เพียงพอก็จะพยายามหาแหล่งงบประมาณอื่นมาช่วยสนับสนุนให้สามารถดำเนินการต่อไปได้ และเพื่อให้การดำเนินงานมีประสิทธิภาพมากขึ้น จึงมีข้อเสนอไว้ ดังนี้

๑. ก่อนการดำเนินงานควรกำหนดให้มีการจัดประชุมผ่านทาง Video Conference ในช่วงเดือนพฤษภาคม ๒๕๕๙ จากส่วนกลางไปยังคณะกรรมการจริยธรรมประจำจังหวัดทุกจังหวัด โดยมอบหมายให้ ฝ่ายเลขานุการเป็นผู้ประสานงานและกำหนดรูปแบบการประชุมตามที่คณะกรรมการจริยธรรมประจำ สป.มท. กำหนด

๒. หลังจากนั้น ๓ เดือน ควรกำหนดให้มีการติดตามผลการดำเนินงานไปยัง ส่วนภูมิภาคหลังจากที่ได้มีการจัดประชุมผ่านทาง Video Conference เพื่อให้คำแนะนำและข้อเสนอแนะต่าง ๆ แก่จังหวัด โดยคณะกรรมจริยธรรมประจำสำนักงานปลัดกระทรวงมหาดไทย

มติที่ประชุม ๑. กำหนดให้จัดประชุมผ่านทาง Video Conference โดยคณะกรรมการจริยธรรมประจำสำนักงานปลัดกระทรวงมหาดไทยไปยังคณะกรรมการจริยธรรมทุกจังหวัด และมอบหมายให้ฝ่ายเลขานุการไปจัดทำกรอบและขอบเขตในการจัดประชุมฯ ดังกล่าว

/2. ให้มีการ…

- 10 -

๒. ให้มีการติดตามผล โดยคณะกรรมจริยธรรมประจำสำนักงานปลัดกระทรวงมหาดไทยลงพื้นที่ในการให้คำปรึกษาและข้อเสนอแนะต่าง ๆ ในระดับภูมิภาค

๕.๔ กรณีศึกษาการบริหารงานตามประมวลจริยธรรมฯ ของผู้บริหารกระทรวงมหาดไทย ผู้ว่าราชการจังหวัด และจากหน่วยงานในสังกัดสำนักงานปลัดกระทรวงมหาดไทย

ผอ.ศปท. ตามที่มอบหมายให้ ศปท.มท. ขอความร่วมมือหน่วยงานจัดทำข้อมูลภารกิจ/ข่าวต่าง ๆ ที่สำคัญเกี่ยวกับการปฏิบัติหน้าที่ของผู้บริหารกระทรวงมหาดไทย/ผู้ว่าราชการจังหวัด ได้ปฏิบัติงานในความรับผิดชอบหรือภารกิจอื่น ๆ ว่าสอดคล้องกับประมวลจริยธรรมข้าราชการพลเรือนหรือไม่/อย่างไร นั้น หน่วยงานในสังกัดสำนักงานปลัดกระทรวงมหาดไทย ได้จัดส่งข้อมูลดังกล่าวให้ ศปท. แล้ว ดังนี้ ศูนย์ปฏิบัติการกระทรวงมหาดไทย จำนวน ๑ เรื่อง และกองสารนิเทศ สป. จำนวน ๕ เรื่อง รวมทั้งสิ้น ๖ เรื่อง

ฝ่ายเลขานุการ ได้ตรวจสอบ/วิเคราะห์ประเด็นตามประมวลจริยธรรม จากข้อมูลทั้งหมด ๖ เรื่องแล้ว ไม่มีเรื่องใดสอดคล้องกับประมวลจริยธรรมข้าราชการพลเรือน (รายละเอียดตามเอกสารแนบ)

จึงเรียนมาเพื่อโปรดพิจารณา

มติที่ประชุม เห็นชอบตามที่ฝ่ายเลขานุการเสนอ

๕.๕ “คนดีศรีมหาดไทย”

ผอ.ศปท. บริบทของกระทรวงมหาดไทย มุ่งเน้นงานด้านพัฒนาการเมือง การปกครอง ด้านพัฒนาสังคม ด้านความมั่นคงภายใน และด้านเศรษฐกิจ ซึ่งเป็นการทำงานที่เกี่ยวข้องกับพี่น้องประชาชนโดยตรง ดังนั้นข้าราชการยุคใหม่ต้องทำงานเป็นมืออาชีพ และมีจรรยาบรรณของข้าราชการ เพื่อให้ข้าราชการทุกคนได้ตระหนักถึงเรื่องดังกล่าว กระทรวงมหาดไทย และมูลนิธิอนันต์ อนันตกูล จึงได้พิจารณาร่วมมือกันดำเนินโครงการยกย่องเชิดชู “คนดีศรีมหาดไทย” ขึ้นเพื่อเป็นกำลังใจ และเป็นแรงผลักดันช่วยสนับสนุน ให้ข้าราชการกระทรวงมหาดไทย ได้ ครองตนให้เป็นที่ยอมรับต่อผู้อื่น

นายธวัชฯ ชี้แจงให้ที่ประชุมฯ ทราบว่าโครงการ “คนดีศรีมหาดไทย” มีวัตถุประสงค์หลัก ๒ ข้อ ดังนี้

๑. เพื่อให้ข้าราชการกระทรวงมหาดไทยตระหนักถึงความเป็นข้าราชการที่ดี มีความประพฤติที่เหมาะสม และมีความซื่อสัตย์สุจริตต่อตนเอง ผู้อื่นและสังคม

๒. เพื่อเป็นการส่งเสริมให้ข้าราชการกระทรวงมหาดไทยได้มีตัวอย่างในการครองตน เป็นข้าราชการที่ดีของกระทรวงมหาดไทยเป็นแบบอย่างสำหรับคนรุ่นหลังต่อไป

นายประภาศฯ มีข้อเสนอแนะว่าที่ผ่านมาเคยมีกรณีของการคัดเลือกข้าราชการดีเด่นเช่นเดียวกัน โดยต่อมาไม่นานก็มักจะถูกตรวจสอบหรือลงโทษทางวินัย ซึ่งสะท้อนให้ว่าระบบการกระเมินในการคัดเลือกดังกล่าวล้มเหลว จึงเสนอให้เกณฑ์ในการประเมิน “คนดีศรีมหาดไทย” ครั้งนี้ ควรพิจารณาจากผลงานย้อนหลังของผู้เข้ารับการคัดเลือก เป็นระยะเวลา ๕ ปี และต้องเป็นผู้ที่ปฏิบัติหน้าที่ในปีสุดท้ายของอายุราชการ ทั้งนี้เพื่อเป็นแบบอย่างที่ดีให้แก่ข้าราชการที่ยังปฏิบัติงานอยู่ให้ประพฤติปฏิบัติตนเป็นคนดีต่อไป

/มติที่ประชุม...

- 11 -

มติที่ประชุม เห็นชอบ และมอบหมายให้ สดร.สป. ร่วมกับ กพร.สป. ประสานงานกับมูลนิธิอนันต์ อนันตกูล เพื่อกำหนดหลักเกณฑ์ในการคัดเลือกดังกล่าว

ระเบียบวาระที่ ๖ เรื่อง อื่น ๆ (ถ้ามี)

๖.๑ หารือแนวทางส่งเสริมบทบาทและหน้าที่ของคณะกรรมการจริยธรรมประจำจังหวัด

ผอ.ศปท. ผู้บริหารกระทรวงมหาดไทย ขอความเห็นเกี่ยวกับแนวทางส่งเสริมบทบาทและหน้าที่ของคณะกรรมการจริยธรรมประจำจังหวัด กรณีผู้ว่าราชการจังหวัด รองผู้ว่าราชการจังหวัด และหัวหน้าส่วนราชการประจำจังหวัดในสังกัดกระทรวงมหาดไทย กระทำการอันน่าเชื่อได้ว่าเป็นการฝ่าฝืนประมวลคุณธรรมจริยธรรมข้าราชการพลเรือน เช่น

- ผู้ว่าราชการจังหวัด เรียกรับผลประโยชน์

- ผู้ว่าราชการจังหวัด นำภริยาเข้าร่วมประชุมกับคณะกรมการจังหวัด

- ผู้ว่าราชการจังหวัดเมื่อย้ายจากตำแหน่งในจังหวัดแล้ว แต่กลับปล่อยให้ภริยาเข้าไปก้าวก่ายงานของมูลนิธิ สมาคมของจังหวัด เช่น เหล่ากาชาดจังหวัด

- ผู้ว่าราชการจังหวัด รองผู้ว่าราชการจังหวัด และหัวหน้าส่วนราชการประจำจังหวัดในสังกัดกระทรวงมหาดไทย เมื่อย้าย/เกษียณอายุราชการแล้ว นำสิ่งของเครื่องใช้ของทางราชการที่อยู่ประจำบ้านพักราชการออกไปเป็นของตนเอง

มติที่ประชุม มอบหมายให้ฝ่ายเลขานุการไปวิเคราะห์และสรุปประเด็นจากกรณีศึกษาว่าเป็นการฝ่าฝืนตามประมวลจริยธรรมในข้อใด

๖.2 การประชุมคณะกรรมการจริยธรรมประจำสำนักงานปลัดกระทรวงมหาดไทย ครั้งที่ ๕/๒๕๕๙

ประธาน แจ้งว่าการประชุมคณะกรรมการจริยธรรมประจำสำนักงานปลัดกระทรวงมหาดไทย ครั้งที่ 5/๒๕๕๙ กำหนดให้มีขึ้นในวันศุกร์ที่ ๒7 พฤษภาคม ๒๕๕๙ เวลา ๑๔.๓๐ น.

มติที่ประชุม รับทราบ

เลิกประชุม เวลา ๑๕.๔๕ น.

(นางสาวกมลชนก ประจวบลาภไพศาล) (นายบพิธฐ์ ภาษิต)

เจ้าหน้าที่วิเคราะห์นโยบายและแผน ผู้อำนวยการศูนย์ปฏิบัติการต่อต้านการทุจริต

ผู้จดรายงานการประชุม ผู้ตรวจรายงานการประชุม